b'\n_START_ARTICLE_\nErnst von Seidler\n_START_PARAGRAPH_\nErnst Seidler von Feuchtenegg (5. kes\xc3\xa4kuuta 1862 Schwechat \xe2\x80\x93 23. tammikuuta 1931 Wien) oli it\xc3\xa4valtalainen oikeustieteilij\xc3\xa4 ja virkamies, joka toimi It\xc3\xa4vallan p\xc3\xa4\xc3\xa4ministerin\xc3\xa4 ensimm\xc3\xa4isen maailmansodan aikana hein\xc3\xa4kuusta 1917 kes\xc3\xa4kuuhun 1918._NEWLINE_Seidler toimi hallintovirkamiehen\xc3\xa4, tuomarina, valtios\xc3\xa4\xc3\xa4nt\xc3\xb6oikeuden dosenttina Wienin yliopistossa ja professorina maatalouskorkeakoulussa sek\xc3\xa4 vuodesta 1900 maatalousministeri\xc3\xb6n kauppapoliittisen osaston p\xc3\xa4\xc3\xa4llikk\xc3\xb6n\xc3\xa4. H\xc3\xa4n ansioitui varsinkin vesioikeuden kehitt\xc3\xa4j\xc3\xa4n\xc3\xa4. Hein\xc3\xa4kuussa 1917 keisari Kaarle I nimitti p\xc3\xa4\xc3\xa4ministeriksi Seidlerin, entisen hallinto-oikeuden ja kansainv\xc3\xa4lisen oikeuden opettajansa. Kansallisuusryhmien v\xc3\xa4liset ristiriidat haittasivat t\xc3\xa4ss\xc3\xa4 vaiheessa jo pahasti It\xc3\xa4vallan parlamentin ty\xc3\xb6skentely\xc3\xa4, joten Seidler pyrki tekem\xc3\xa4\xc3\xa4n my\xc3\xb6nnytyksi\xc3\xa4 oppositiossa olleille t\xc5\xa1ekkinationalisteille. Saksankielisten edustajien taipumattomuus kuitenkin esti h\xc3\xa4nen suunnittelemiensa uudistusten toteuttamisen. Seidler erosi kes\xc3\xa4kuussa 1918. H\xc3\xa4n toimi sen j\xc3\xa4lkeen monarkian kukistumiseen asti keisarin kabinettip\xc3\xa4\xc3\xa4llikk\xc3\xb6n\xc3\xa4 ja palasi sitten hoitamaan professuuriaan.'